Vedtekter for kommunale barnehager i Bamble

1. EIERFORHOLD
Barnehagene eies, drives og forvaltes av Bamble kommune i samsvar med gjeldende lover og regelverk. 

I tillegg er aktuelle kommunale planer og vedtak førende for driften av barnehagene. 

Administrativt og faglig er barnehagene underlagt kommunalområde Oppvekst.

2. FORMÅL
Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering. 


3. FORELDRENES MEDVIRKNING Jf. Lov om barnehage §4.
Samarbeidsutvalg (SU) Hver barnehage skal ha et samarbeidsutvalg som skal være et rådgivende, kontaktskapende og samordnende organ. Samarbeidsutvalget består av foreldre/foresatte og ansatte slik at hver gruppe er likt representert. Eier kan delta etter eget ønske, men ikke med flere representanter enn hver av de andre gruppene.  Samarbeidsutvalget skal forelegges saker som er av viktighet for barnehagens innhold, virksomhet og forhold til foreldrene. Sammensetning og oppgaver for utvalget følger av lov om barnehager med forskrift. Barnehagens styrer plikter å informere foreldrerådet om dette. 

Foreldreråd Hver barnehage skal ha et foreldreråd som består av alle foreldre/foresatte til barn i den enkelte barnehage. Foreldrerådets oppgaver følger av lov om barnehager med forskrift og skal bidra til å fremme et godt barnehagemiljø. Styrer plikter å informere foreldrerådet om dette.


4. SAMORDNET OPPTAK
Opptak til kommunale barnehager i Bamble kommune følger barnehageloven §§ 16–18, forskrift om saksbehandlingsregler ved opptak i barnehage og disse vedtektene.
Bamble kommune samordner opptaket for kommunale og private barnehager. Opptaket skal ivareta barnehagenes mangfold og egenart, legge stor vekt på foresattes ønsker og behov, sikre likebehandling av barn og barnehager og bidra til effektiv ressursutnyttelse. Opptak til kommunale barnehager foretas av kommunen ved den myndigheten som er delegert oppgaven.

4.1 Hovedopptak
Hovedopptaket har søknadsfrist 1. mars. Søknad sendes elektronisk via kommunens nettsider. Barn som fyller ett år innen utgangen av august, har etter barnehageloven § 16 rett til plass fra august. Barn som fyller ett år i september, oktober eller november, har rett til plass innen utgangen av den måneden barnet fyller ett år. Retten forutsetter at det er søkt innen fristen og gjelder plass i bostedskommunen, ikke i en bestemt barnehage.
Når et barn med eksisterende barnehageplass takker ja til tilbud om plass i en annen barnehage, faller den tidligere plassen bort fra datoen den nye plassen tas i bruk.

Det er løpende opptak til ledige plasser i barnehagene utover hovedopptaket. Dersom man ønsker å bytte barnehage må det søkes innen 15. februar. Søknad sendes elektronisk via kommunens nettsider

4.2 Opptakskrets
Bamble kommune er opptakskrets for kommunale barnehager. Barnet skal være bosatt i kommunen når barnehageplassen tas i bruk.

4.3 Opptaksperiode
Barnehageåret varer fra 1. august til 31. juli. Tildelt barnehageplass beholdes fram til 31. juli, det året barnet begynner på skolen, eller til plassen sies opp. Ved flytting fra kommunen mellom 1. august og 31. desember kan plassen beholdes ut kalenderåret. Ved flytting mellom 1. januar og 31. juli kan plassen beholdes til 31. juli. Foresatte skal melde flyttingen til kommunen.

4.4 Opptakskriterier
Enkelte barn har, med utgangspunkt i lov om barnehager § 18, rett til prioritet ved opptak i barnehage. Dette gjelder: 
· Barn med nedsatt funksjonsevne(a) Det skal foretas en sakkyndig vurdering for å vurdere om barnet har nedsatt funksjonsevne
· Barn med vedtak(b) etter barnevernsloven §§ 5-1 første ledd bokstav a–d, 3-1 eller 3-4 første ledd bokstav b.

I tillegg prioriterer kommunale barnehager en del andre barn i denne rekkefølgen:
1. barn med særlige behov som anbefales barnehageplass av for eksempel lege eller helsestasjon
2. Barn som søker plass siste barnehageår før skolestart
3. Barn som ved oppstart har søsken i den aktuelle barnehagen
4. Minoritetsspråklige barn med annet morsmål enn norsk, samisk, svensk, dansk eller engelsk 

Styrer i barnehagen prioriterer øvrige søkere med utgangspunkt i barnegruppens sammensetning, barnas alder og kjønn.


Barn uten rett til plass etter barnehageloven § 16. 
Disse rangeres etter de samme kommunale kriteriene som er angitt i punkt 2.
Særlige behov eller belastninger i familien må dokumenteres av offentlig helse- eller velferdstjeneste. Opplysninger om barnets morsmål gis i søknaden. Dersom flere barn står likt etter kriteriene ved hovedopptaket, avgjøres rekkefølgen ved loddtrekning i kommunens fagsystem for opptak. Styrer i barnehagen prioriterer øvrige søkere med utgangspunkt i barnegruppens sammensetning, barnas alder og kjønn.

4.5 Begrunnelse og klage
Søkere som har søkt innen kommunens fastsatte søknadsfrist, skal få skriftlig underretning om tilbud eller avslag og informasjon om retten til begrunnelse, retten til å klage og klagefristen. Søkere som verken får oppfylt sitt første eller andre ønske, kan kreve en skriftlig begrunnelse.

Søkere som har søkt innen kommunens fastsatte søknadsfrist, kan klage på avslag og dersom de verken får oppfylt sitt første eller andre ønske. Søkere med prioritet etter barnehageloven §18, kan klage dersom barnet ikke tilbys plass i den aktuelle barnehagen ved løpende opptak. Klagefristen er tre uker fra vedtaket er mottatt. Klagen avgjøres av formannskapet som kommunens klageorgan.

Dersom en ledig plass ved løpende opptak tilbys en annen søker, skal søkere med prioritet etter barnehageloven §18 som ikke får ønsket plass, underrettes skriftlig og orienteres om retten til begrunnelse og klage. For øvrig gjelder reglene om innsyn, saksbehandlingstid, foreløpig svar, taushetsplikt og omgjøring i forskrift om saksbehandlingsregler ved opptak i barnehage og forvaltningsloven.





5. OPPSIGELSE       
Gjensidig oppsigelse er 1 måned.  Oppsigelsen skjer skriftlig til barnehagekontoret.
Oppsigelsen gjelder fra den 1. hver måned.
Det er ikke anledning til å si opp en prosentdel av en barnehageplass.
	
Dersom plassen sies opp etter 1.april, må det betales for plassen ut juni måned.

Ved søknad om overføring til annen barnehage, anses plassen i opprinnelig barnehage
som oppsagt når søknad om overføring til annen barnehage er innvilget. Barnet beholder plassen fram til oppstart i ny barnehage.

Dersom barnehagen får fylt opp en oppsagt plass før utløp av oppsigelsestiden, kan oppsigelsestiden kortes ned tilsvarende.

6. FERIE	
Barn i barnehage skal ha minst 4 uker ferie hvert år. Minst tre av ukene må avvikles innenfor skolens sommerferie. Melding om barnets sommerferie skal leveres til styrer før 1. mai. 

Barn som skal begynne på skolen, eller av annen grunn slutter i barnehagen, må ta tre uker ferie før 1. august. 

Alle kommunale barnehager holder stengt de siste 3 uker i juli. Hvilke uker vil bli gjort kjent i god tid hvert år.

Melding om barnets sommerferie gis til styrer innen 1. mai.

Melding om andre ferier gis barnehagen i god tid og senest to dager i forkant av ferien.


7. ÅPNINGSTIDER
Barnehagens åpningstid kan tilpasses lokale behov innenfor tidsrammen 06.45 til 17.15. 
Den enkelte barnehages åpningstid avgjøres av kommunalsjef i samarbeid med styrer. Samarbeidsutvalget skal uttale seg i saken.

Barnas oppholdstid i barnehagen kan maksimalt være 45 timer i uken.  

Personalet i barnehagene har 5 kurs- og planleggingsdager pr. år. Barnehagene er da stengt. 

Barnehagene er stengt jul- og nyttårsaften. 

Onsdag før skjærtorsdag stenger barnehagene kl. 12.00.


8. DRIFTSFORM
Barnehagens driftsform kan variere fra år til år, og fra barnehage til barnehage. Endringer i driftsform avgjøres av eier i samarbeid med styrer. Samarbeidsutvalget er høringsinstans.





9. FRAVÆR
Ved fravær skal barnehagen ha beskjed samme dag.
Langvarig fravær uten avtale med styrer, kan føre til at barnet mister plassen.

Dersom et barn på grunn av alvorlig sykdom ikke kan møte i barnehagen, kan det søkes om fritak fra foreldrebetaling for sammenhengende fravær utover én måned.
Legeerklæring må vedlegges søknaden.

Det gis ikke permisjon med fritak for foreldrebetaling for fravær på grunn av lange feriereiser, opphold i utlandet o.l.
   
10. OPPHOLDSBETALING
Betaling for oppholdet følger de til enhver tid gjeldende satser.

Kommunestyret fastsetter betalingsregulativ innenfor rammen av Lov om barnehager og Stortingets vedtak.  Jf. barnehagelovens forskrift om foreldrebetaling i barnehager.
Kommunestyret fastsetter en egenandel for kost.

Det kan søkes om redusert foreldrebetaling og gratis kjernetid i henhold til forskrift om foreldrebetaling i barnehager. Søknaden ligger på http://www.bamble.kommune.no/
Dette må det søkes om hvert barnehageår.

Utestående betaling kan føre til at barnet mister barnehageplassen.

11. HELSEFORSKRIFTER
Før et barn begynner i barnehagen, skal det legges frem egenerklæring om barnets helse, jf. Lov om barnehager § 50.

Er det smittsom sykdom i hjemmet, bes foresatte å melde fra til barnehagens styrer.

Barnehagens styrer avgjør om et barn på grunn av sykdom ikke kan være i barnehagen av hensyn til barnet selv eller de andre barna. Barnehagen følger Folkehelseinstituttets retningslinjer for når barn skal være hjemme. 

12. AREALUTNYTTING
Barnehagene skal ha følgende minimum netto leke- og oppholdsareal pr. barn:
· barn over 3 år: 4 kvm.
· barn under 3 år: 6 kvm.



13. HELSE, MILJØ OG SIKKERHET
Alle kommunale barnehager har et HMS-system som skal ivareta voksne og barns fysiske og psykiske arbeidsmiljø.
Jf. Arbeidsmiljøloven og Forskrift om miljørettet helsevern i skole og barnehage.

14. ANNET
14.1 Måltider
Barnehagene tilbyr tre måltider hver dag. Måltidene er basert på Helsedirektoratets retningslinjer for mat og måltider i barnehagen. Ved dokumentasjon fra lege kan alternativ kost tilbys.

14.2 Erstatning for tapte eiendeler
Det gis ikke erstatning for barns tapte eiendel.

14.3 Bruk av barnehagens lokaler utenom åpningstiden.
Nustad barnehage og Skogshytta i Grasmyr barnehage kan lånes ut til mindre ikke kommersielle arrangementer. Bruker er erstatningsansvarlig for eventuelle skader på bygning eller utstyr. Tilfeldig utlån avgjøres av styrer.

Fast utleie over tid avgjøres av Enhet for tekniske tjenester og eiendomsforvaltning i samarbeid med styrer.
Enhet for tekniske tjenester og eiendomsforvaltning utarbeider kontrakt.

15. DISPENSASJON
Dispensasjon fra en eller flere av punktene kan gis dersom særlige grunner tilsier det.
Begrunnet søknad avgjøres av barnehageadministrasjonen i samarbeid med styrer. 

16. ENDRING AV VEDTEKTER
Vedtektene kan endres av det organ som har vedtatt dem.

Nye vedtekter med vedtatte endringer gjøres gjeldende fra og med 01.08.2027

 

 

Vedtektene er vedtatt av:
Bamble kommunestyre 26.02.1987,
og endret i kommunestyremøte
01.09.1987, 10.02.1994, 16.11.1995,
22.02.1996, 08.03.2007,
16.12.2010, 22.06.2011 og 13.12.2018
Administrativ revisjon av henvisning til lovparagrafer 2.5.2024
Administrativ revisjon etter vedtak i kommunestyret 11.12.2025
Administrativ revisjon etter vedtak i kommunestyret 5.11.26

 	
image1.jpeg




